प्रधानमंत्री बोले- अब देश वंदे भारत की स्पीड से आगे बढ़ रहा
PM Modi to Unveil Uttarakhand's First Vande Bharat Express Train through Video Conferencing. Follow   Delhi Dehradun  Vande Bharat Express Train Timetable And Schedule On Dainik Bhaskar (दैनिक भास्कर)
प्रधानमंत्री मोदी ने गुरुवार को उत्तराखंड की पहली और देश की 18वीं वंदे भारत एक्सप्रेस को हरी झंडी दिखाई। इस दौरान प्रधानमंत्री ने कहा कि उत्तराखंड का विकास भारत के विकास में भी मदद करेगा। देश अब रुकने वाला नहीं है, वह वंदे भारत की रफ्तार से आगे बढ़ रहा है और बढ़ता जाएगा।
देहरादून से दिल्ली तक जाने वाली यह ट्रेन इस साल लॉन्च हुई 5वीं वंदे भारत ट्रेन है। इसके साथ ही उत्तराखंड रेलवे का 100% विद्युतीकरण भी पूरा हो चुका है।
PM ने पिछली सरकार के लिए कहा- वह परिवारवाद में सिमटी रही
वंदे भारत के उद्घाटन के दौरान PM मोदी ने कहा कि- पिछली सरकारें केवल अपने साम्राज्य की परवाह करती थीं। आम आदमी उनकी प्राथमिकता में नहीं था। पहले की सरकार ने केवल वादे किए, लेकिन उन्हें कभी पूरा नहीं किया। हमने सभी वादों को पूरा किया। रेलवे की भी उपेक्षा की।
प्रधानमंत्री बोले- पहले की सरकारों ने देश की इन जरूरतों को समझा ही नहीं। वे परिवारवाद के अंदर सिमटे हुए थे। भारत में हाई स्पीड ट्रेनों को लेकर बड़े दावे हुए, कई साल बीत गए। हाईस्पीड तो छोड़िए रेल नेटवर्क से मानव रहित फाटक तक नहीं हटा पाए।
लेकिन हमारी सरकार ने 2014 के बाद रेलवे को बदलने के लिए चौतरफा काम किया। इसलिए आज देश के 90% से ज्यादा रेल नेटवर्क का बिजलीकरण हो चुका है। ये काम इसलिए हो रहा है, क्योंकि विकास की नियत भी है, नीति भी है और निष्ठा भी है।
अलग-अलग होगी वंदे भारत की स्पीड
अधिकारियों का कहना है कि उद्घाटन के बाद ट्रेन 27 मई से रेग्युलर बेस पर चलेगी। वंदे भारत एक्सप्रेस ट्रेन के लोको पायलट क्षेत्रपाल सिंह ने बताया, वंदे भारत एक्सप्रेस ट्रेन की स्पीड 110 किलोमीटर प्रति घंटा की रफ्तार चलेगी। 8 कोच वाली ये ट्रेन बुधवार छोड़कर बाकी 6 दिन चलेगी। दिल्ली से देहरादून की दूरी करीब 292 किलोमीटर है, जिसे ये साढ़े चार घंटे में तय करेगी। गाड़ी की औसत स्पीड 65 किलोमीटर प्रतिघंटा रहेगी।
मंगलवार को हुआ था ट्रायल रन
मंगलवार की सुबह वंदे भारत एक्सप्रेस ट्रेन का ट्रायल लिया गया था। ट्रेन सुबह करीब 7 बजे सहारनपुर पहुंची। यहां से देहरादून के लिए रवाना हुई। शाम 4.18 बजे दोबारा से ट्रेन सहारनपुर पहुंची। ट्रेन को लेकर यात्रियों में काफी उत्साह दिखाई दिया। यात्रियों ने ट्रेन के साथ सेल्फी ली। ट्रेन 4.27 बजे दिल्ली के लिए रवाना हो गई।
यह रहेगा शेड्यूल
वंदे भारत एक्सप्रेस ट्रेन सुबह 7 बजे देहरादून से रवाना होगी। ये करीब साढ़े चार घंटे का सफर तय करके 11 बजकर 19 मिनट पर दिल्ली के आनंद विहार स्टेशन पर पहुंचेगी। वापस में यही गाड़ी शाम 5.20 बजे आनंद विहार स्टेशन से चलेगी और रात 10.20 बजे देहरादून पहुंचेगी। किराया कितना होगा, रेलवे ने इसका अभी ऐलान नहीं किया है।
इन 5 स्टेशनों पर होगा वंदे भारत का स्टॉपेज
देहरादून-आनंद विहार वंदे भारत एक्सप्रेस ट्रेन 5 स्टेशनों पर हॉल्ट लेगी। इसमें हरिद्वार, रुड़की, सहारनपुर, मुजफ्फरनगर और मेरठ सिटी स्टेशन शामिल हैं। इससे लोगों के दिल्ली से हरिद्वार, मसूरी और ऋषिकेश जाने-आने में परेशानी नहीं होगी।
वंदे भारत से बढ़ी रेल यात्रियों की सुविधा
दुनिया में चौथा सबसे लंबा रेल नेटवर्क भारत का है। यहां 1.25 लाख किलोमीटर लंबे रेलवे ट्रैक पर हर रोज 11 हजार से ज्यादा ट्रेनें दौड़ती हैं। इन ट्रेनों के जरिए करीब 3 करोड़ लोग हर रोज सफर करते हैं। इतना बड़ा और लोगों से जुड़ा होने की वजह से भारत में रेलवे का अलग बजट ही पेश किया जाता था। 2016 में मोदी सरकार ने 92 साल पुरानी ये प्रथा बंद की।
वंदे भारत से जुड़ी ये खबरें भी पढ़ें...
वंदेभारत ट्रेन का कोटा से कुरलासी के बीच 160 की स्पीड पर ब्रेकिंग ट्रायल
कोटा-नागदा सेक्शन में मंगलवार को सेमी हाईस्पीड ट्रेन वंदेभारत की ब्रेकिंग ट्रायल शुरू हुआ। कोटा से कुरलासी के बीच 160 की स्पीड से इसे चलाया। गीले व सूखे ट्रैक पर भी इसकी यात्रियों के बराबर वजन रखकर ट्रायल की जाएगी। ब्रेकिंग ट्रायल 24 मई को फिर होगा। पढ़ें पूरी खबर...